Zsidó Levél IV.
Isten legnagyobb ígérete
Zsid 4,1-14
Lekció: Zsolt 95; 1Kor 10,1-13
A pusztában vándorló zsidók története a keresztyén élet egyik legfontosabb példája. Ez egy valós történet, és sajnos nem minden része örömteli. A zsidó nép zúgolódott, lázadozott, perelt, Isten ellen fordult – és közülük sokan elvették büntetésüket, és testük elhullott a pusztában.
Pál apostol azt írja, hogy „mindez példa számunkra” és „a mi tanulságunkra írattak meg” (1Kor 10,6.11). Az elhullás, a lelki életben való odaveszés, a hitehagyás szomorú valóság. Nem valami távoli, elméleti esemény, hanem amit sajnos környezetünkben, akár egyházunkban is tapasztalunk: vannak, akik elsodródnak a hittől, megtagadják Jézust, mint Urukat – és elvesznek a kárhozatban. Ez volt a Zsidó levél 3. fejezetének szívünket célzó figyelmeztetése.
1. Istennek van nyugalma számunkra

Azonban nem csupán a kárhozattól való félelemnek kell minket Krisztushoz hajtania. A Krisztus mellett való megmaradásnak van egy sokkal pozitívabb oldala is: „1Mivel tehát még beteljesedésre vár az ő nyugodalmába való bemenetel ígérete…” Istennek van egy csodálatos ígérete az ember számára: osztozhat az Ő isteni nyugalmában. 
De mi Isten nyugalma? A választ két ószövetségi képpel adja meg a szerző. Először is Isten nyugalmát szemlélhetjük a teremtés hetedik napján. „4Mert valahol a hetedik napról így szólt: És megnyugodott Isten a hetedik napon minden cselekedetétől.” A hetedik napon Isten megpihent. Ez a pihenés nem jelenti, hogy Isten elfáradt volna. Azt sem jelenti, hogy ezután Ő kivonult volna a világból – hiszen Jézus azt mondja: „Az én Atyám mind ez ideig munkálkodik, én is munkálkodom.” (Jn 5,17). Isten munkálkodik, hiszen Ő tartja fent ezt a világot: ő irányítja a csillagok pályáját, az időjárást, a történelem eseményeit, Ő tartja fenn életünk folyamatát – Isten sohasem volt passzív. 
Ám akkor mit jelent az, hogy Ő megnyugodott a hetedik napon? Ez jelezte a teremtés befejeztét. Hat napon keresztül Isten mindent megalkotott az Ő szavának erejével, a hetediken azonban Isten egy új időszakot nyitott: a pihenés időszakát. A teremtés véget ért, éppen ezért a hetedik egy különleges nap: a munka helyett az Istennel való nyugalmas közösségre lett félretéve. A teremtéshez már semmit sem kellett hozzátenni, Ádámnak azon nem kellett munkálkodnia. Így Ádám az Édenkertben közvetlen közelről élvezhette Istenével való közösséget, gyönyörködhetett a teremtett világban, de legfőképpen Istenben. „Az ember legfőbb boldogsága az Ő Istenével való kapcsolatában van.” – mondja Kálvin.
 Ezt az Isten és ember közti tökéletes harmóniát jelezte a hetedik nap. Azonban a bűn összetörte ezt a harmóniát. Az embert Isten kiűzte az Édenkertből – az Isten és ember közti harmónia megromlott.
Ezután jön a második kép: „8Mert ha Józsué bevitte volna őket a nyugodalomba, nem szólna azután egy másik napról.” A kánaáni honfoglalás a nyugalom előképe volt. Az Ószövetség többször beszél úgy Kánaánról, mint a nyugalom helyéről. Mózes ötödik könyvében ezt mondja Isten: „Mert most még nem mentetek be a nyugalom helyére és az örökségbe, amelyet az ÚR, a te Istened ad neked.” (5Móz 12,9) Egyiptomban Izráel rabszolga-nép volt, akiket fogva tartóik kényük-kedvük szerint kínozhattak és utasíthattak. A pusztában ugyan szabadok voltak, azonban nap-nap után állandó küzdelmet kellett folytatni a vándorlással, a szálláshely vagy ivóvíz keresésével. Nem volt állandó helyük, ahová visszatérhettek, mondhatni örökös mozgásban voltak. Azonban mindez az Ígéret földjén véget ért. Miután Izráel teljesen birtokba vette a földet, házakban élhettek, az állandó vándorlásnak vége volt, földet művelhettek. Izráel megnyugodhatott.
Kánaán továbbá az ellenségektől való nyugalmat is jelentette: „Hosszú idővel azután, hogy az ÚR nyugalmat adott Izráelnek minden körülötte levő ellenségétől…” (Józs 23,1) Többé nem voltak olyan védtelenek, mint az ellenséges Egyiptomi Birodalomban vagy a pusztai vándorúton. Saját országukat megvédhették. Nem kellett aggódni az állandó zaklatás miatt.
Azonban Kánaán sem volt a végső nyugalom helye. A probléma itt is ugyanaz volt: a föld birtokbavétele után a nép újra és újra elfordult Istentől, hitetlen és engedetlen volt iránta. 
Ám Isten még most is fenntartja számunkra a nyugalmat. Most, a bűn által sújtott világban is még fennáll a nyugalom ígérete. Annak a bensőséges, töretlen, édes Istennel való kapcsolatnak a nyugalma, amelyet a teremtés hetedik napján látunk. Ezért mondja a szerző azt, hogy „9még hátravan a szombati nyugalom Isten népe számára.” Az itt használt szó különösen érdekes, azt jelenti: szombatnapi ünneplés. Vagyis Isten ígér az Ő népének egy felhőtlen, örömteli ünnepet – a mennyben.
Ezt a nyugalmat Jézus Krisztus hozta el számunkra. A Józsuéval való hasonlítás különösen illő: ugyanaz a nevük, a héber Jósuá, azaz Szabadító. Az első Józsué a földi hazát szerezte meg Isten népe számára, a második a mennyei hazát. Csak Jézus hódítása nem karddal és seregekkel történt. Ő lelki háborút viselt, amellyel a bűn hódítását szorította vissza. Tette úgy, hogy emberré lett, egy közülünk – ezáltal képviselhetett minket, eljárhatott a nevünkben. Majd helyettünk elvégezte azt, amire mi képtelenek voltunk: tökéletesen megfelelt a törvénynek, és megszerezte az üdvösséget. Végül pedig ártatlan életének feláldozásával átvállalta a bűn büntetését. Így mindazok, akik nem maguk erejéből akarnak bejutni Isten nyugalmába, hanem Krisztusba vetik teljes bizalmukat, megkapják a bűntől való feloldozást, és az örök életet. Jézus nem csupán a földi életben ígért segítséget az Ő követőinek, hanem a legnagyobb ígéretként a mennyet adta nekünk: az Istennel való kapcsolatot.
Minden bizonnyal volt a gyerekkorodban olyan felnőtt, akire felnéztél, és akivel nagyon szerettél együtt lenni – bármiről is volt szó. Talán az édesapád vagy nagybátyád, aki tanított a munkára, talán egyik nagymama, akivel szerettél főzni és sütni. Még akkor is, amikor dolgozni kellett, jó volt velük lenni, mert jókedvűek voltak és érdekes történeteket meséltek. Azonban az igazi öröm mégis az volt, amikor abbahagyhattátok a munkát, és csupán ti voltatok ketten. Amikor a másik minden figyelme rád irányult, és te is a Vele való közösségnek örülhettél. Ezek a nyugodt percek, amelyek talán játékkal, beszélgetéssel teltek el, voltak a legédesebbek.

Ugyanerről szól a mennyei nyugalom is. Csodálatos dolog Istennel járni ebben a földi életben: együtt küzdeni a kísértésekkel, nehézségekkel, együtt munkálkodni a gyülekezet építésén, a gyerekek nevelésén, az evangélium terjesztésében. Azonban a menny ettől sokkal több és édesebb. A mennyben nem lesz ott a munka fáradtsága, a bűn valósága, ott nem leszünk távol Istentől. A mennyei nyugalomban egy dolgunk lesz, hogy a lehető legjobban élvezzük Isten boldogságot adó jelenlétét, és így dicsőítsük Őt.
Ennek az előízét érezheti a keresztyén ember vasárnaponként. Mindaz, ami a mennyben tökéletesen vár ránk: a bűntől, nehézségektől, fáradtságtól való megnyugvás, az tökéletlenül jelen van a vasárnapi istentiszteletben és gyülekezeti együttlétben. Vasárnap nem dolgozunk, hanem a fő dolgunk az, hogy Istenre koncentráljunk, ígéreteiben megerősödjünk, intéseit komolyan vegyük, hálásan magasztaljuk énekléssel, imádságban keressük Őt. A menny felé tartó keresztyénnek a vasárnap nem nyűg és korlát, amikor nem csinálhatja azt, amit szeretne. Épp ellenkezőleg: inkább egy üdítő vízforrás a szomjas vándornak a végső oázis felé tartó úton.
2. De bemegyünk-e a nyugalomba?
De vajon eljutunk-e ebbe a mennyei oázisba? E kérdésen való gondolkozásra késztet a 4. fejezet. „De hát én hiszek Jézusban, a mennybe jutok!” – vetheti ellen valaki. E ponton lep meg minket Izráel példája. A legfontosabb dolog az egész vándorlás történetéből az, hogy a szerző – hasonlóan Pál apostolhoz (1Kor 10) – az ószövetségi zsidók történetét mértékadónak tartja az Újszövetség korában is. A 2. vers azt mondja, hogy nekik is az evangéliumot hirdették, akárcsak a keresztyéneknek. Szintén ez a vers azt is említi, hogy az ő problémájuk a hitetlenség volt – a hit hiánya miatt buktak el. Végül a 6. vers azt mondja, hogy a hitetlenségük miatt a zsidók nem csupán Kánaán földjéről zárattak ki, hanem a mennyei nyugalomból is.
Vagyis Izráel ugyanabban a helyzetben volt, mint a mai Egyház. Mondhatjuk nyugodtan azt, hogy az Ószövetség egyháza Izráel volt. Akkor is hit által, az evangélium hallásából üdvözültek emberek, és nem a törvény megtartásából. Akkor sem csupán földi haza, hanem a mennyei üdvösség forgott kockán. Életünk és a zsidók élete közti párhuzam nagyon szoros. Bukásaik, elégedetlenségük, pusztulások a mai korban is megeshet velünk.

Ha mindezeket a darabokat összerakjuk, akkor Izráel példája és bukása sokkal félelmetesebb. Meg kell értenünk, hogy az elvesző zsidók ugyanolyan helyzetben voltak, mint sok mai keresztyén. Hallották az evangéliumot, magukat Isten népének mondták, valamelyest elhitték azt, és engedelmeskedtek neki, hiszen kijöttek Egyiptomból. Ők ugyanúgy mondhatták: „Mi hittünk az evangéliumnak! Mi Isten népe vagyunk! Mi bemegyünk Kánaánba!” – ám mégsem mentek. Nem lehet akkor, hogy sok, magát keresztyénnek tartó ember szintén ki fog záratni a mennyből? Nem kellene komolyan vennünk-e szavakat, és megvizsgálnunk magunkat, kedves budapesti gyülekezet?

Hiszem, hogy kellene, mert a levél szerzője is erre inti olvasóit. Különösen látható ez az 1. versben: „vigyázzunk, nehogy valaki közületek fogyatkozásban levőnek láttassék.” Az eredetiben a „vigyázzunk” helyett még erősebb szó szerepel: „féljünk” – féljünk, nehogy olyanok legyünk, mint a vándorló zsidók!
Mi okozta a zsidók hibáját? – kérdezhetjük. Két dolog kerül elő újra és újra a fejezetben: a hitetlenség és engedetlenség.

Először is a zsidók nem hittek. A 2. vers azt mondja: „2Mert nekünk is hirdették az evangéliumot, miként azoknak, de nem használt nekik a hallott beszéd, mivel nem párosították hittel azok, akik hallották.” Figyeljük meg, nem arról volt szó, hogy a zsidók nem hallották volna az evangéliumot. Hallották rengetegszer: az egyiptomi csapásokban, a páska ceremóniájában, a tenger kettéválasztásában, az aranyborjú miatti bűnbocsánatban, Mózes számtalan beszédében. Azok, akik végül elvesztek, több tíz vagy száz igehirdetést hallhattak! 
Azonban mégsem hittek. Hinni nem annyit tesz, mint eljövök az istentiszteletre, és meghallgatom a prédikációt. Hanem a hit egy személyes meggyőződés mindazok felől, amelyek a Bibliában vannak. A zsidók katasztrófája az volt, hogy nem vették komolyan Isten beszédét – ugyanígy a katasztrófa ma is az, ha nem vesszük komolyan Isten beszédét a Bibliában. 

Azért ilyen nagy bűn a Szentírást komolytalanul venni, mert az nem csupán egy egyszerű beszéd. A Biblia nem csupán régi vallásos iratok összessége, hanem az élő Isten szava a világ minden emberéhez – éljen bármelyik korban, bármelyik kontinensen. Ez a beszéd élő, azaz megérinti a lelkünket. Az Ige tud új életet támasztani a szívünkben. Péter ezt mondja: „romolhatatlan magból születtetek újjá, Istennek élő és maradandó igéje által.” (1Pt 1,23) Isten beszéde továbbá ható, azaz hatékony, aktív, erővel teljes. Hatását nem veszik el az évszázadok, de még az igehirdető gyengeségei sem. Továbbá élesebb a kardnál, feltárja szívünk belsejét, és megítéli a szív gondolatait és szándékait. Mindezek láthatatlanok az ember számára. Csupán a cselekedetek alapján tudunk ítélni, de sosem tudhatjuk, hogy mi rejlik a másik gondolataiban és szándékaiban. Azonban Isten Igéje képes erre. Feltárja lelkünket, mint a sebész éles kése a szöveteket és szerveket. A Szentírás előtt nem maradunk rejtve, teljesen lemeztelenít. Pontosan megmutatja számunkra önzésünket, haragunkat, bujaságunkat, kapzsiságunkat, lustaságunkat – és még sorolhatnánk. A Szentírás rólunk szól, és felfedi bűneinket.
Amikor a zsidók hitetlenek voltak, ezt a beszédet utasították el. Mentegették magukat, amikor bűneikre mutatott. Kifogásokat kerestek a parancsok alól. Istent vádolták, ahelyett, hogy szavára figyeltek. Ugyanez megy ma is a gyülekezetekben. Az igehirdetés végén az emberek felállnak, és megnyugodnak, hogy jó emberek. Örülnek, hogy az igehirdető végre a szomszédjukhoz beszélt. Felháborodnak, sértésnek veszik, és bezárkóznak. Vagy a legrosszabb: unatkozva, közömbösen végighallgatják, és elmennek. Őket Isten Igéje majd ítéletre hívja – hiszen Istennek majd számot kell adni.
Ám a hit még ennél is többet jelent. A hit nem csupán egy intellektuális elfogadása a Bibliának vagy bólogatás a lelkész szavaira. A hit az engedelmességben nyilvánul meg: „6…akiknek először hirdettetett az evangélium, nem mentek be engedetlenségük miatt.”; „11Igyekezzünk tehát bemenni abba a nyugodalomba, nehogy valaki az engedetlenség hasonló példájaként elessék.” Nem elég csupán tudni, mit akar Isten. Nem elég csupán felismerni a bűnt. Izráel hallotta sokszor Isten figyelmeztetését, azonban közönyösek voltak. Újra és újra kísértették őt. Ám egyszer betelt a pohár, és Isten véget vetett a hanyagságuknak. Az Igének engedelmeskedni most kell. Ahogy a zsoltár mondja: „ma, ha meghalljátok szavát, ne keményítsétek meg a szíveteket!”
3. Ragaszkodjunk a hitünkhöz!
De van-e megoldás, hogy ne essünk a hitetlenségnek és engedetlenségnek ebbe a példájába? Igenis van!

1. Kapaszkodjunk Krisztusba! A zsidók engedetlenségének nyomasztó tényét az utolsó vers ellensúlyozza: „14Mivel tehát nagy főpapunk van, aki áthatolt az egeken, Jézus, az Isten Fia, ragaszkodjunk hitvallásunkhoz.” Nagy főpapunk van. Isten beszéde feltárja szívünket, és napvilágra hozza bűneinket. Megmutatja, hogy méltók vagyunk az ítéletre. Ám van egy főpapunk! Jézus Krisztus, aki életét annak szentelte, hogy a bűnös ember képviselője legyen. Amikor az Ige feltárja a szívünk bűneit, nem bujkálni kell, hanem Krisztushoz rohanni! Az Ige sebészi kardjára csak egyetlen megoldás létezik: ha rohanunk az áldott orvoshoz, aki ki tudja tisztítani a feltárt sebet. 
Kedves barátom és testvérem, mit teszel, ha látod bűneidet? Nagyot sóhajtasz, és próbálod helyrehozni egyedül? Elcsüggedsz, és feladod? Nem veszel tudomást róla? Miért ne fordulnál Krisztushoz, miért ne bánnád meg, és kérnél erőt tőle? – legyen szó első alkalomról vagy a századikról.
2. Higgy Isten beszédének! Láttuk, hogy Isten beszéde erővel teljes, és feltárja szívünket. Ez tény. Azonban a te válaszod kettős lehet: meglágyulhatsz az Ige vágásaira, és megolvadhat Isten előtt – vagy pedig megkeményítheted a szíved. 
Éppen ezért a második alkalmazás az, hogy vizsgáld felül az Igéhez való viszonyulásodat! Mi az, amit megértettél a mostani igerészből? Mire bátorított, mire figyelmeztetett? Lemeztelenített-e? Ne nyugodj addig, amíg nincs valami válaszod ezekre a kérdésekre. Szánj prá percet az igehirdetés után arra, hogy összefoglalod az életedre vonatkozó tanulságokat. 

Kedves budapesti gyülekezet, nagy félelmen az, hogy „megszokjuk” Isten Igéjét. Hétről-hétre halljuk Isten beszédét hirdetve, napról-napra olvassuk azt, de csak nyugtázzuk, elfogadjuk azt, és semmi sem igaz az Ige leleplező erejéből az életünkben. Fenyeget-e a megkeményedés veszélye? Megszürkültek-e csendességeid? Vajon elkezdtél-e járni a zsidók útján? Ha igen, fordulj vissza most! Legyen ez a mai nap a bűnbánat és Isten keresésének napja az életedben! Fuss Istenhez, és könyörögj Szentlelkéért, hogy kérges szívedet megtisztítsa, és az újra érzékeny legyen Isten beszédére!
3. Engedelmeskedj Isten szavának! A hitednek cselekedetekben is meg kell nyilvánulnia. Isten éppen ezért a mostani alkalmon szólít téged, hogy ne halogasd a Szentírás gyakorlatba ültetését! Mi az, amire Isten figyelmeztetett most – vagy az elmúlt hetekben. Melyek azok a bűnök, amelyeket nem bántál meg? Ne kövesd el a zsidók hibáját. Ne halogasd a Szentírás gyakorlatba ültetését. A halogatás a pusztulásba visz, ellenben a Krisztusba kapaszkodó, engedelmes élet Isten örök nyugalmába vezet. Ámen.
� Kálvin János: A Zsidókhoz írt levél magyarázata, 73. old.

